প্রাপ্তিসাপেক্ষে নগদ পরিশোধ

**প্রাপ্তিসাপেক্ষে নগদ পরিশোধ** কিংবা ইংরেজিতে **ক্যাশ অন ডেলিভারি**, কদাচিৎ **পেমেন্ট অন ডেলিভারি**, **ক্যাশ অন ডিমান্ড**, **পেমেন্ট অন ডিমান্ড** বা **কালেক্ট অন ডেলিভারি** বলতে পণ্য বিক্রির একটি পদ্ধতিকে বোঝায়, যেখানে ক্রয়ের সময় মূল্য পরিশোধ না করে প্রাপকের পণ্য প্রাপ্তির সময় করা হয়। পণ্যটি পৌঁছানোর পরে মূল্য পরিশোধ না করা হলে সেটি বিক্রেতার কাছে ফেরত পাঠানো হয়। মূলত এই পদ্ধতিটি শুধুমাত্র নগদ পরিশোধের জন্য ব্যবহৃত হলেও  বর্তমানে চেক, মানি অর্ডার, ক্রেডিট কার্ড বা ডেবিট কার্ডের মাধ্যমেও মূল্য পরিশোধের সুযোগ থাকায় **নগদ** শব্দটির পরিবর্তে কখনো **আদায়** (কালেক্ট) শব্দটি (অর্থাৎ **প্রাপ্তিসাপেক্ষে মূল্য আদায়**) ব্যবহৃত হয়।

## খুচরা বিক্রেতার জন্য সুবিধা ও অসুবিধা
আন্তর্জাল (অনলাইন) বা ডাকযোগে ফরমায়েশ (মেইল অর্ডার) সেবাদানকারী খুচরা বিক্রেতার জন্য প্রাপ্তিসাপেক্ষে নগদ পরিশোধের সুবিধাগুলি নিচের মত:

* গ্রাহকের ক্রেডিট কার্ড না থাকলেও কেনাকাটা সম্ভব।
* ফরমায়েশ করার সময় মূল্য পরিশোধের প্রয়োজন না থাকায় আবেগের বশবর্তী ক্রয়ের পরিমাণ বাড়তে পারে।
* পণ্য হাতে পাওয়ার সময় মূল্য পরিশোধের সুযোগ থাকায় গ্রাহকের কাছে বিক্রেতার বিশ্বাসযোগ্যতা বাড়তে পারে।

এর অসুবিধাগুলি নিম্নরূপ:

* গ্রাহক আগেই মূল্য পরিশোধ না করায় তারা ফরমায়েসগ বাতিল করতে পারে। এ কারণে মার্কিন যুক্তরাষ্ট্র ও কানাডায় ১৯৮০-এর দশকে প্রাপ্তিসাপেক্ষে নগদ পরিশোধ পদ্ধতির বিলোপ ঘটে।
* পণ্য স্থানান্তরকারী অংশীদার প্রতিষ্ঠান (লজিস্টিক পার্টনার) এই ধরনের ফরমায়েশের জন্য অতিরিক্ত মূল্য আরোপ করে।

## সীমাবদ্ধতা
প্রাপ্তিসাপেক্ষে নগদ পরিশোধ পরিষেবার ক্ষেত্রে বেশিরভাগ প্রতিষ্ঠান নির্দিষ্ট পরিমাণ অর্থের উপরে গ্রহণ করে না। নগদ ছাড়া অন্যান্য মূল্য পরিশোধের জন্য সাধারণত সীমা বেশি হয়। উদাহরণস্বরূপ, কানাডা পোস্ট নগদ পরিশোধের জন্য ১০০০ কানাডীয় ডলার সীমা নির্ধারণ করেছে, কিন্তু চেক বা মানি অর্ডারের জন্য ৫০০০ কানাডীয় ডলার পর্যন্ত গ্রহণ করা হয়।

## প্রাপ্তিসাপেক্ষে নগদ পরিশোধ পদ্ধতিতে ফরমায়েশ ব্যবস্থাপনা
প্রাপ্তিসাপেক্ষে নগদ পরিশোধ ই-বাণিজ্যে ব্যবহৃত একটি জনপ্রিয় মূল্য পরিশোধ পদ্ধতি, যা গ্রাহকদের পণ্য প্রাপ্তির সময় নগদে মূল্য পরিশোধের সুযোগ করে দেয়। প্রাপ্তিসাপেক্ষে নগদ পরিশোধের মাধ্যমে ফরমায়েশ পরিচালনা করা একটি সহজ ও নির্ভরযোগ্য পদ্ধতির মাধ্যমে আন্তর্জালিক (অনলাইন) বিক্রেতা ও গ্রাহকদের মধ্যে নির্বিঘ্ন লেনদেন নিশ্চিত করে।

## ফরমায়েশ প্রক্রিয়াজাতকরণ ও পরিশোধের অবস্থা

* গ্রাহক প্রাপ্তিসাপেক্ষে নগদ পরিশোধ পদ্ধতিতে ফরমায়েশ করার সময় অনলাইন বিক্রেতার প্রশাসনিক প্যানেলে পরিশোধের অবস্থা *অমীমাংসিত* (পেন্ডিং) হিসেবে দেখানো হয়। অর্থ পরিশোধ হওয়ার পরেই এটি *পরিশোধিত* হিসাবে হালনাগাদ করা হয়, যা লেনদেনের সফলতা নিশ্চিত করে।
* পণ্য হাতে পাবার সময় গ্রাহককে নগদে অর্থ পরিশোধ করতে হয়, এবং বিলিকারী কর্মী অর্থ সংগ্রহের পর অবস্থাটি *পরিশোধিত* হিসেবে পরিবর্তন করে।
* ই-বাণিজ্য মঞ্চভেদে মালপ্রেরণ অবস্থার হালনাগাদ পদ্ধতি ভিন্ন হতে পারে। কিছু ক্ষেত্রে মূল্য পরিশোধ অবস্থা হালনাগাদের পর অবস্থা স্বয়ংক্রিয়ভাবে *বিলিকৃত* হয়ে যায়, যা ফরমায়েশ অনুসরণের জন্য সুবিধাজনক।

## হিসাবরক্ষণ
প্রাপ্তিসাপেক্ষে নগদ পরিশোধ পদ্ধতির জন্য নগদ হিসাবরক্ষণ সুবিধাজনক, কারণ এতে শুধুমাত্র মূল্য আদায়ের পর আয় হিসাব করা হয়। তাৎক্ষণিক (রিয়েল টাইম) আয়ের হিসাব রাখার এই পদ্ধতি আর্থিক প্রতিবেদনকে নির্ভুল ও স্বচ্ছ করে তোলে এবং প্রাপ্তিসাপেক্ষে নগদ পরিশোধভিত্তিক ফরমায়েশের কার্যকর ব্যবস্থাপনা নিশ্চিত করে, যা ব্যবসা ও অংশীজনদের জন্য সুবিধাজনক।

## উন্নয়নশীল দেশে জনপ্রিয়তা
কিছু দেশে প্রাপ্তিসাপেক্ষে নগদ পরিশোধ পদ্ধতিটি আন্তর্জাল-ভিত্তিক (ইন্টারনেট) বিক্রেতাদের জন্য জনপ্রিয়, কারণ এটি ছোট ব্যবসার জন্য সহজে স্থাপনযোগ্য এবং ক্রেতার ক্রেডিট কার্ডের প্রয়োজন হয় না। অনেক ছোট ব্যবসা নগদ লেনদেনকে পছন্দ করে, কারণ এতে ক্রেডিট কার্ডের প্রক্রিয়াজাতকরণ মাশুল এড়ানো যায়। কিছু দোকান ক্যাশে মূল্য পরিশোধ করলে ছাড়ও প্রদান করে থাকে।

ভারতে প্রাপ্তিসাপেক্ষে নগদ পরিশোধ পদ্ধতি ব্যাপকভাবে ব্যবহৃত হয়। মধ্যপ্রাচ্যে ই-কেনাকাটার লেনদেনের বেশিরভাগই ক্যাশ অন ডেলিভারির মাধ্যমে সম্পন্ন হয়। সংযুক্ত আরব আমিরাত এবং মধ্যপ্রাচ্যে ৬০ শতাংশ আন্তর্জালিক (অনলাইন) লেনদেন প্রাপ্তিসাপেক্ষে নগদ পরিশোধ পদ্ধতিতে সংঘটিত হয়। অধিকন্তু, প্রাপ্তিসাপেক্ষে নগদ পরিশোধ সেবার কারণে বার্তা ও পণ্যবাহক (কুরিয়ার) সংস্থাগুলিরও ব্যাপক সম্প্রসারণ ঘটেছে।

## আরও দেখুন

* প্রাপ্তিস্বীকার পত্র
* পার্সেল পোস্ট
* মোড়ক

## তথ্যসূত্র

## বহিঃসংযোগ

বিষয়শ্রেণী:খুচরা বিক্রয় মূল্য পরিশোধ পদ্ধতি
বিষয়শ্রেণী:পরিশোধ ব্যবস্থা
বিষয়শ্রেণী:ডাক ব্যবস্থা